

# **ΠΑΡΑΡΤΗΜΑ 2**

# **Καθοδήγηση σχετικά με την εφαρμογή φορολογικών μέτρων για κέρδη κάτω των οριακών**

Στην παρούσα κατάσταση κρίσης, τα κράτη μέλη μπορούν κατ’ εξαίρεση να αποφασίσουν να λάβουν φορολογικά μέτρα τα οποία να καλύπτουν ορισμένες από τις αποδόσεις που αποκομίζουν ορισμένοι παραγωγοί ηλεκτρικής ενέργειας.

Η ανακατανομή των εσόδων από τα φορολογικά μέτρα για αποδόσεις κάτω των οριακών στους τελικούς καταναλωτές ηλεκτρικής ενέργειας θα απέτρεπε εν μέρει το ενδεχόμενο οι τρέχουσες υψηλές τιμές του φυσικού αερίου να αυξήσουν το κόστος με το οποίο επιβαρύνονται οι τελικοί καταναλωτές. Παράλληλα θα διατηρούσε τις αποδοτικές οριακές τιμές χονδρικής πώλησης ηλεκτρικής ενέργειας που απαιτούνται για την αποδοτική κατανομή και σύζευξη των αγορών στην ευρωπαϊκή ενιαία αγορά ηλεκτρικής ενέργειας. Ωστόσο, ένα τέτοιο μέτρο θα πρέπει να σχεδιαστεί προσεκτικά, ώστε να αποφεύγονται περιττές στρεβλώσεις της αγοράς ενώ παράλληλα παρέχονται κίνητρα για πρόσθετες επενδύσεις σε ανανεώσιμες πηγές ενέργειας. Αυτό περιλαμβάνει ιδίως τα ακόλουθα:

* Η διάρκεια του μέτρου θα πρέπει να είναι περιορισμένη και να συνδέεται με μια συγκεκριμένη κατάσταση κρίσης.
* Το μέτρο δεν θα πρέπει να επηρεάζει τη διαμόρφωση των τιμών χονδρικής της ηλεκτρικής ενέργειας βάσει του οριακού κόστους που εκφράζεται με την καμπύλη αξίας, έτσι ώστε να διατηρείται η αποτελεσματικότητα των επιδράσεων των τιμολογιακών μηνυμάτων πάνω στις βραχυπρόθεσμες επιχειρησιακές αποφάσεις. Εάν υπάρχει οποιαδήποτε αμφιβολία, θα πρέπει να ανακτάται το χαμηλότερο ποσοστό από τα πλεονάζοντα κέρδη ώστε να αποφεύγονται οι επιπτώσεις στη διαμόρφωση των τιμών.
* Δεν θα πρέπει να επηρεάζονται οι μακροπρόθεσμες τάσεις των τιμών που προκύπτουν από τις διαρθρωτικές εξελίξεις της αγοράς, ούτε και το μήνυμα από τις τιμές των ανθρακούχων εκπομπών στο ΣΕΔΕ της ΕΕ. Σκοπός είναι να μην παρεμποδίζονται τα μακροπρόθεσμα τιμολογιακά μηνύματα που συμβάλλουν στην κάλυψη πάγιων και επενδυτικών δαπανών, ενώ παράλληλα παρέχονται κίνητρα για επενδύσεις στη δυναμικότητα που απαιτείται για ένα αξιόπιστο σύστημα ηλεκτρικής ενέργειας απαλλαγμένο από ανθρακούχες εκπομπές.
* Πρέπει να σημειωθεί ότι μέρος της αύξησης των παγκόσμιων τιμών του φυσικού αερίου έχει μια διαρθρωτική συνιστώσα (η οποία θα μπορούσε να οριστεί με βάση τις μέσες τιμές διαχρονικά). Ο φόρος δεν θα πρέπει να ασχολείται με τις επιδράσεις αυτής της διαρθρωτικής συνιστώσας.
* Η μέθοδος υπολογισμού των αποδόσεων που πρέπει να θεωρούνται «υπερβολικές» —και συνδέονται με το συγκεκριμένο περιβάλλον κρίσης— και οι μηχανισμοί ενεργοποίησης/απενεργοποίησης θα πρέπει να προσδιορίζονται σαφώς και να αιτιολογούνται. Για να αποφευχθεί οποιαδήποτε αυθαίρετη χρήση που θα οδηγούσε σε σοβαρές στρεβλώσεις, θα πρέπει να καθοριστούν τα «απροσδόκητα κέρδη» και ο μηχανισμός ενεργοποίησης/απενεργοποίησης βάσει αντικειμενικών και επαληθεύσιμων κριτηρίων και γεγονότων. Αυτά θα μπορούσαν να είναι, για παράδειγμα, η απόκλιση από τον μέσο όρο των παγκόσμιων τιμών φυσικού αερίου για μακρά χρονική περίοδο και ο αριθμός των ωρών κατά τις οποίες το φυσικό αέριο καθορίζει την τιμή στο σύστημα ηλεκτρικής ενέργειας. Η διάρκεια του φόρου θα πρέπει επίσης να είναι σαφώς περιορισμένη χρονικά, όχι πέραν της 30ής Ιουνίου 2022, βάσει αυτών των σαφώς καθορισμένων κριτηρίων.
* Οι πρόσθετες, κάτω των οριακών, αποδόσεις θα πρέπει να ανακτώνται μόνο στις χρονικές περιόδους κατά τις οποίες οι μονάδες φυσικού αερίου ήταν οριακές και στον βαθμό που οι εν λόγω πρόσθετες, κάτω των οριακών, αποδόσεις αποτέλεσαν πραγματικό κέρδος για μονάδες κάτω των ορίων.
* Το μέτρο δεν θα πρέπει να κάνει διάκριση μεταξύ διαφορετικών τεχνολογιών παραγωγής. Θα πρέπει να περιλαμβάνει κάθε μονάδα κάτω των ορίων η οποία λειτουργεί κατά τις ώρες εφαρμογής του φόρου, π.χ. αποδόσεις κάτω των οριακών από παραγωγή ενέργειας με καύση λιθάνθρακα και λιγνίτη, από ανανεώσιμες πηγές ενέργειας (συμπεριλαμβανομένης της υδροηλεκτρικής) και από πυρηνική ενέργεια.
* Το μέτρο θα πρέπει να εφαρμόζεται εξίσου σε όλους τους παραγωγούς, ανεξάρτητα από το αν καλύπτονται από καθεστώτα στήριξης ή μηχανισμούς ανταμοιβής της δυναμικότητας. Ωστόσο, θα πρέπει να λαμβάνεται υπόψη ότι ορισμένα καθεστώτα στήριξης, από τη φύση τους, ήδη αποφεύγουν (τιμολόγια τροφοδότησης), καλύπτουν (αμφίδρομες συμβάσεις επί διαφοράς που είχαν συναφθεί πριν από την κρίση της τιμής του φυσικού αερίου) ή μειώνουν (κυμαινόμενα ασφάλιστρα) τις κάτω των οριακών αποδόσεις σε περιόδους υψηλών τιμών. Θα μπορούσε να αντιμετωπίζεται η ειδική κατάσταση της σταθερής πριμοδότησης, η οποία μπορεί να αυξήσει τις αποδόσεις κάτω των οριακών.
* Το μέτρο δεν θα πρέπει να έχει αναδρομική ισχύ και θα πρέπει να ανακτά μόνο ένα μέρος των κερδών που όντως πραγματοποιήθηκαν. Επομένως, χρειάζεται να λαμβάνει υπόψη ότι οι παραγωγοί ενδέχεται να έχουν πωλήσει προθεσμιακά μέρος της παραγωγής τους σε χαμηλότερη τιμή πριν από την έναρξη της κρίσης. Η ενέργεια που δεν επωφελήθηκε από υψηλότερες τιμές στην αγορά ηλεκτρικής ενέργειας επειδή είχε ήδη πωληθεί προθεσμιακά θα πρέπει να εξαιρείται από τα μέτρα ανάκτησης.
* Τα έσοδα από το μέτρο θα πρέπει να μετακυλίονται στα νοικοκυριά ή σε μη επιλεκτικά και διαφανή μέτρα που στηρίζουν όλους τους τελικούς καταναλωτές (π.χ. ρητή χωριστή έκπτωση στους λογαριασμούς ηλεκτρικής ενέργειας των τελικών καταναλωτών, ανάλογη προς τη μέση ημερήσια ή εβδομαδιαία κατανάλωσή τους).

Πρέπει να σημειωθεί ότι μπορούν να εφαρμόζονται οι κανόνες για τις κρατικές ενισχύσεις, στον βαθμό που οι απαλλαγές από τέτοιους φόρους επί των κερδών οδηγούν σε επιλεκτικά πλεονεκτήματα για συγκεκριμένες επιχειρήσεις.